als_Latn dik_Latn sag_Latn
E sfumuar nga çështja “Doshi”, një nga ngjarjet më të rëndësishme të javës ishte edhe ndjesa dhe autokritika e rrallë e kryeministrit Edi Rama, nëpërmjet deputetit më të besuar të tij, Taulant Ballës, para aleatëve të shumtë të Partisë Socialiste, të lënë jashtë sofrës së pushtetit në gjysmën e dytë të qeverisë. Vetëm disa javë para zgjedhjeve lokale, kryeministri Rama i ka kthyer më në fund sytë nga rrethi i aleatëve, me qëllim për t’i rreshtuar edhe një herë në frontin e koalicionit të pushtetit, duke i joshur me vende pune në ministri, ambasada dhe drejtori të rëndësishme. Ndonëse kanë kontribuar me mbi 100 mijë vota në zgjedhjet e 23 Qershorit, kryeministri Rama nuk zbatoi marrëveshjen parazgjedhore me aleatët, për shkak të presioneve dhe pretendimeve të shumta për pushtet të vetë socialistëve dhe aleatit kryesor, LSI. Për këtë arsye, kryeministri Rama duket se ka humbur dy aleatë tradicionalë të Partisë Socialiste dhe një aleat të ri, i cili ndonëse nuk ka shumë vota, ka pasur një rol të madh në retorikën kundër pushtetit të Sali Berishës. Bëhet fjalë për Paskal Milon, Skënder Gjinushin dhe Spartak Ngjelën. Treshja në fjalë kanë refuzuar ftesën për të marrë pjesë në mbledhjen sekrete të koalicionit, mbajtur vetëm tre ditë më parë, duke i dhënë një sinjal të qartë kryeminsitrit Rama se bashkëpunimi politik ka marrë fund. Në mbledhje është thënë se Milo, Gjinushi dhe Ngjela ishin jashtë shtetit dhe se ishin takuar me Ramën, por teksa mbledhja zhvillohej, Gjinushi ishte kokë më kokë me Dritan Priftin për krijimin e polit të tretë. Gjithsesi, Rama ka mundur të rreshtojë në koalicion mbi 90 përqind të aleatëve, por që të gjithë bashkë nuk kanë vota sa PSD dhe PDS. Kryeministri ka shmangur përballjen me aleatët, duke çuar Taulant Ballën në emër të tij. Deputeti Balla, në emër të Ramës, ka bërë një autokritikë. “Ne nuk kemi plotësuar kërkesat me juve për postkoalicionin. Jemi të vetëdijshëm se nuk kemi qenë korrekt me juve. Nuk e mbajtëm fjalën. Duam të nisim një fazë të dytë bashkëpunimi”, mësohet se ka thënë Balla. Deputeti Balla u ka kërkuar aleatëve një mundësi dhe besim të dytë.
Flirt me Topin, Ndokën dhe Shehin
Boshllëkun e Gjinushit, Milos dhe Ngjelës, kryeministri Edi Rama po tenton ta mbushë me Bamir Topin, Nard Ndokën dhe faktorë të tjerë të së djathtës. Zgjerimi i koalicionit është paralajmëruar nga Taulant Balla në mbledhjen e aleatëve. Sipas burimeve, Rama po flirton me Bamir Topin dhe Nard Ndokën për t’i rreshtuar në koalicionin e PS-LSI. Ka pasur një lëvizje për të afruar edhe kreun e LZHK, Dashamir Shehin. Ndërkaq, negociata intensive po zhvillohen edhe me Shpëtim Idrizin. Ky i fundit kërkon pesë bashki në këmbim, por kryeministri Edi Rama i ka ofruar vetëm dy bashki. I paqartë edhe pozicionit i kreut të PBDNJ, Vangjel Dule. Disa muaj më parë, Dule tërhoqi njerëzit nga administrata, por ai vijon të jetë i dyzuar. Adriatik Doçi
Sunday, March 15, 2015 - 07:34
als_Latn als_Latn als_Latn eng_Latn